Propunere de DECIZIE DE PUNERE ÎN APLICARE A CONSILIULUI de autorizare a României să aplice în continuare o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată /* COM/2013/0585 final - 2013/0284 (NLE) */





EXPUNERE DE MOTIVE 1. CONTEXTUL PROPUNERII În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA-ului sau pentru a preveni anumite forme de evaziune fiscală sau de fraudă. Prin scrisoarea înregistrată de Comisie la data de 13 martie 2013, România a solicitat o prelungire a derogării de la articolul 193 din Directiva TVA, în vederea aplicării taxării inverse pentru lemn și produse din lemn. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 17 iunie 2013, cu privire la solicitarea înaintată de România. Prin scrisoarea din 18 iunie 2013, Comisia a comunicat României faptul că deține toate informațiile necesare pentru a analiza solicitarea. Contextul general Ca normă generală, articolul 193 din Directiva TVA stipulează că persoana impozabilă care furnizează produse sau prestează servicii este în mod normal obligată la plata taxei pe valoarea adăugată (TVA). În 2009, Guvernul României a solicitat o derogare în conformitate cu articolul 395 din Directiva TVA pentru a aplica o procedură de taxare inversă, prin care persoanei impozabile beneficiare a bunurilor furnizate sau a serviciilor prestate îi revine obligația de plată a taxei pe valoarea adăugată în următoarele situații: - furnizarea de bunuri sau prestarea de servicii de către persoane impozabile care fac obiectul unei proceduri de insolvență, cu excepția comercianților cu amănuntul; - furnizarea de produse din lemn de către persoane impozabile – concret, masă lemnoasă pe picior, lemn de lucru rotund sau despicat, lemn de foc, produse din lemn, lemn ecarisat sau pelete de lemn, lemn în stare brută, lemn procesat sau semiprelucrat. Solicitarea a fost aprobată de Consiliu și România a fost autorizată să aplice sistemul de taxare inversă pentru livrările menționate anterior până la 31 decembrie 2013. România solicită în prezent o prelungire a derogării referitoare la aplicarea taxării inverse pentru furnizarea de produse din lemn. România nu a solicitat însă nicio prelungire a derogării în ceea ce privește societățile falimentare. În România, silvicultura cuprinde un mare număr de întreprinderi mici care au ca obiect de activitate revânzarea sau intermedierea și care s-au dovedit a fi foarte dificil de controlat de către autoritățile fiscale. Livrările se fac adesea către societăți mai mari, bine stabilite, care sunt, prin urmare, mai ușor de controlat. Acest tip de sector este, prin urmare, foarte asemănător cu sectoarele prevăzute la articolul 199 din Directiva TVA și pentru care sistemul de taxare inversă s-a dovedit a fi un instrument eficient, fără niciun impact negativ asupra fraudei din sectorul comerțului cu amănuntul sau asupra fraudei din alte state membre sau din alte sectoare. Din informațiile furnizate de Guvernul României, o prelungire a derogării pare a fi justificată. O prelungire ar trebui să fie limitată în timp, pentru a evalua dacă condițiile pe care se bazează sunt în continuare valabile. Se propune, prin urmare, ca prelungirea solicitată să fie acordată până la 31 decembrie 2016, iar Guvernul României să prezinte un raport care să includă o examinare a eficacității măsurii și o evaluare a riscului de fraudă în sectorul lemnului în cazul în care s-ar avea în vedere o nouă prelungire după termenul menționat. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Nu se aplică. Obținerea și utilizarea expertizei Nu a fost necesar să se recurgă la expertiză externă. Evaluarea impactului Propunerea implică continuarea unei măsuri care își propune să combată evaziunea fiscală sau evitarea plății TVA, având în consecință un potențial impact economic pozitiv. Derogarea are un domeniu de aplicare restrâns și specific și, prin urmare, va avea un impact restrâns. 3. ELEMENTELE JURIDICE ALE PROPUNERII Rezumatul acțiunii propuse Autorizarea României de a continua să aplice o măsură de derogare de la Directiva 2006/112/CE în ceea ce privește aplicarea unui mecanism de taxare inversă în cazul furnizării de produse din lemn. Temei juridic Articolul 395 din Directiva 2006/112/CE din 28 noiembrie 2006 privind sistemul comun al taxei pe valoarea adăugată. Principiul subsidiarității Propunerea intră în sfera competenței exclusive a Uniunii. În consecință, principiul subsidiarității nu se aplică. Principiul proporționalității Propunerea respectă principiul proporționalității din motivul (motivele) menționat(e) în continuare. Această decizie se referă la o autorizație acordată unui stat membru la solicitarea acestuia și nu constituie nicio obligație. Având în vedere domeniul de aplicare restrâns al derogării, măsura specială este proporțională cu obiectivul urmărit. Alegerea instrumentelor Instrumente propuse: altele. Alte instrumente nu ar fi adecvate din următorul (următoarele) motiv(e): În temeiul articolului 395 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată, derogarea de la normele comune în materie de TVA nu se poate acorda decât cu autorizația Consiliului hotărând în unanimitate la o propunere a Comisiei. O decizie a Consiliului reprezintă singurul instrument adecvat, dat fiind că aceasta poate fi adresată unui singur stat membru. 4. IMPLICAȚIILE BUGETARE Propunerea nu are implicații asupra bugetului Uniunii. 5. ELEMENTE OPȚIONALE Propunerea include o clauză privind încetarea de drept a efectelor juridice. 2013/0284 (NLE) Propunere de DECIZIE DE PUNERE ÎN APLICARE A CONSILIULUI de autorizare a României să aplice în continuare o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată, în special articolul 395 alineatul (1), având în vedere propunerea Comisiei Europene, întrucât: (1) Prin scrisoarea înregistrată la Comisie la 13 martie 2013, România a solicitat autorizarea prelungirii unei măsuri speciale de derogare de la articolul 193 din Directiva 2006/112/CE, în ceea ce privește furnizarea de produse din lemn. (2) În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 17 iunie 2013, cu privire la solicitarea depusă de România. Printr-o scrisoare datată 18 iunie 2013, Comisia a informat România că dispune de toate informațiile pe care le consideră necesare pentru analizarea solicitării. (3) Articolul 193 din Directiva 2006/112/CE prevede, ca regulă generală, că persoana impozabilă care furnizează bunurile sau serviciile este obligată la plata taxei pe valoarea adăugată (TVA) către autoritățile fiscale. (4) Decizia 2010/583/UE a Consiliului din 27 septembrie 2010 a autorizat România să aplice o măsură de derogare în temeiul articolului 395 din Directiva 2006/112/CE, în scopul de a desemna destinatarul drept persoana obligată la plata TVA, pentru furnizarea de produse din lemn. (5) Înainte de autorizarea anterioară referitoare la aplicarea taxării inverse pentru livrările de lemn, România s-a confruntat cu probleme pe piața lemnului din cauza naturii pieței și a întreprinderilor implicate. În acest sector operează un număr mare de întreprinderi de mici dimensiuni pe care autoritățile române le controlează cu dificultate. Desemnarea destinatarului drept persoana obligată la plata TVA are ca efect, potrivit autorităților române, prevenirea evaziunii fiscale și a evitării plății taxelor în acest sector și rămâne justificată. (6) Măsura este proporțională cu obiectivele urmărite, deoarece nu se intenționează aplicarea sa generală, ci numai pentru operațiuni specifice într-un sector în care există probleme considerabile de evaziune fiscală sau de evitare a plății taxelor. (7) Măsura nu ar trebui, în opinia Comisiei, să aibă niciun impact negativ asupra fraudei din sectorul comerțului cu amănuntul sau din alte sectoare sau state membre. (8) Autorizația ar trebui să fie limitată în timp până la 31 decembrie 2016. (9) În cazul în care România va solicita o nouă prelungire după 2016, ea va trebui să transmită Comisiei un nou raport însoțit de solicitarea de prelungire cel târziu până la 1 aprilie 2016. În lumina experienței dobândite până la data respectivă, va fi necesară efectuarea unei evaluări pentru a se stabili dacă derogarea se justifică în continuare. (10) Derogarea nu are un impact negativ asupra resurselor proprii ale Uniunii provenind din taxa pe valoarea adăugată, ADOPTĂ PREZENTA DECIZIE: Articolul 1 Prin derogare de la articolul 193 din Directiva 2006/112/CE, România este autorizată până la 31 decembrie 2016 să desemneze persoana impozabilă căreia îi sunt furnizate produsele sau serviciile menționate la articolul 2 din prezenta decizie drept persoana obligată la plata TVA. Articolul 2 Derogarea prevăzută la articolul 1 se aplică furnizării de către persoane impozabile de produse din lemn, inclusiv masă lemnoasă pe picior, lemn de lucru rotund sau despicat, lemn de foc, produse din cherestea, lemn ecarisat sau pelete de lemn, lemn în stare brută, lemn procesat sau semiprelucrat. Articolul 3 Orice solicitare de prelungire a măsurii prevăzute de prezenta decizie se transmite Comisiei până cel târziu la data de 1 aprilie 2016 și trebuie însoțită de un raport care să includă o evaluare a eficienței măsurii și o evaluare a riscului de fraudă în sectorul lemnului. Articolul 4 Prezenta decizie se adresează României. Adoptată la Bruxelles, Pentru Consiliu Președintele